6.9.2022
EL
Επίσημη Εφημερίδα της Ευρωπαϊκής Ένωσης
C 342/7 Τρίτη 15 Φεβρουαρίου 2022
12. σημειώνει ότι η μετανάστευση έχει άμεσο αντίκτυπο στην πολυδεκτικότητα των πόλεων και απαιτεί προσαρμοσμένες πολιτικές απαντήσεις· σημειώνει τις δυνατότητες του σχεδίου δράσης της ΕΕ για την ενσωμάτωση και την ένταξη για την περίοδο 2021-2027 όσον αφορά τη δημιουργία συνεκτικών κοινωνιών χωρίς αποκλεισμούς και την υλοποίηση προγραμμάτων στοχευμένων στις πλέον υποβαθμισμένες γειτονιές· σημειώνει επίσης ότι οι στρατηγικές τοπικής ανάπτυξης με πρωτοβουλία τοπικών κοινοτήτων αποτελούν απαραίτητο εργαλείο για τη δημιουργία θέσεων εργασίας, τη μείωση της φτώχειας και την αύξηση της προσβασιμότητας σε υπηρεσίες στις αστικές περιοχές·
13.
επισημαίνει ότι, στις υποβαθμισμένες αστικές περιοχές, τα παιδιά συχνά αντιμετωπίζουν πολλαπλούς παράγοντες κινδύνου, όπως κακές συνθήκες στέγασης, διακρίσεις, βία και άνιση πρόσβαση σε υπηρεσίες όπως η φροντίδα παιδιών, η υγειονομική περίθαλψη και η εκπαίδευση· καλεί τα κράτη μέλη να στηρίξουν τοπικά συστήματα εγγύησης για τα παιδιά, ώστε να αντιμετωπίσουν τις ιδιαίτερες προκλήσεις της αστικής παιδικής φτώχειας·
14. τονίζει τον ρόλο που διαδραματίζουν οι πόλεις όσον αφορά την επίτευξη της ισότητας των φύλων και υπενθυμίζει ότι, σύμφωνα με τον κανονισμό περί κοινών διατάξεων, όλες οι δράσεις που εφαρμόζονται στο πλαίσιο της πολιτικής συνοχής θα πρέπει να λαμβάνουν υπόψη την ισότητα των φύλων ως κατευθυντήρια αρχή κατά την κατάρτιση, την εφαρμογή, την παρακολούθηση, την υποβολή εκθέσεων και την αξιολόγησή τους· υπογραμμίζει ότι οι δράσεις που αποσκοπούν στη γεφύρωση του χάσματος μεταξύ των φύλων στο πλαίσιο της πολιτικής συνοχής θα πρέπει να ακολουθούν μια διατομεακή προσέγγιση που λαμβάνει τα κατάλληλα μέτρα για την πρόληψη κάθε διάκρισης λόγω θρησκείας ή πεποιθήσεων, αναπηρίας, ηλικίας ή έμφυλου προσανατολισμού και βασίζεται σε εθνικά στρατηγικά πλαίσια για την ισότητα των φύλων· τονίζει, επιπλέον, ότι οι δικαιούχοι προγραμμάτων της πολιτικής συνοχής δεν θα πρέπει να υιοθετούν σε καμία περίπτωση πολιτικές που εισάγουν διακρίσεις, κυρίως εις βάρος μειονοτήτων, όπως η κοινότητα ΛΟΑΤΚΙ· ενθαρρύνει την απόρριψη αιτήσεων υποβαλλόμενων από δυνητικούς δικαιούχους, συμπεριλαμβανομένων των περιφερειακών ή τοπικών αρχών, που έχουν υιοθετήσει πολιτικές διακρίσεων κατά των μελών της κοινότητας ΛΟΑΤΚΙ, όπως ο ορισμός «ζωνών χωρίς ΛΟΑΤΚΙ»·
15.
επισημαίνει ότι, εκτός από τους κινδύνους για την υγεία, οι γυναίκες είναι πιο ευάλωτες στους οικονομικούς κινδύνους που σχετίζονται με την πανδημία COVID-19· αναγνωρίζει ότι, στο πλαίσιο μετά την πανδημία, η στήριξη των γυναικών στους επίσημους και άτυπους τομείς και η καλύτερη ενσωμάτωση των γυναικών στον σχεδιασμό πολιτικής για την περιφερειακή και αστική ανάπτυξη, με έμφαση στον σχεδιασμό πόλεων και κοινοτήτων χωρίς αποκλεισμούς ως προς τη διάσταση του φύλου, είναι ουσιαστικής σημασίας για την αστική οικονομική ανάκαμψη·
16.
επισημαίνει την εκτεταμένη έλλειψη δεδομένων σχετικά με το φύλο στον τομέα της πολιτικής συνοχής και του πολεοδομικού σχεδιασμού και καλεί τα κράτη μέλη να εισαγάγουν μεθόδους συλλογής δεδομένων κατανεμημένων ανά φύλο·
17. τονίζει το γεγονός ότι η πανδημία COVID-19 έχει οδηγήσει σε έξαρση της ενδοοικογενειακής βίας· καλεί τα κράτη μέλη να διαθέσουν χρηματοδότηση της πολιτικής συνοχής και να κινητοποιήσουν τις αστικές αρχές για την αντιμετώπιση της παγκόσμιας αύξησης της έμφυλης βίας· ενθαρρύνει τις πόλεις της ΕΕ να αναπτύξουν, να εφαρμόσουν και να αξιολογήσουν ολοκληρωμένες προσεγγίσεις για την πρόληψη και την αντίδραση στη σεξουαλική παρενόχληση και την έμφυλη βία σε δημόσιους χώρους, με προσήλωση στις αρχές της εμβληματικής πρωτοβουλίας του ΟΗΕ για τις γυναίκες με τίτλο «Safe Cities and Safe Public Spaces for Women and Girls» (Ασφαλείς πόλεις και ασφαλείς δημόσιοι χώροι για τις γυναίκες και τα κορίτσια)·
18. καλεί όλα τα κράτη μέλη να ολοκληρώσουν επειγόντως την κύρωση της Σύμβασης της Κωνσταντινούπολης για την πρόληψη και την καταπολέμηση της βίας κατά των γυναικών· ζητεί από την Επιτροπή να προτείνει νομοθεσία για την αντιμετώπιση όλων των μορφών έμφυλης βίας και να λάβει τα αναγκαία μέτρα για τον προσδιορισμό της έμφυλης βίας ως νέου τομέα εγκληματικότητας που θα περιληφθεί στον κατάλογο του άρθρου 83 παράγραφος 1 ΣΛΕΕ·
19. αναγνωρίζει την επιβάρυνση που επωμίζονται οι γυναίκες ως κύριες πάροχοι φροντίδας σε επίσημα και άτυπα πλαίσια, και την κοινωνική αξία αυτής της φροντίδας, ιδίως κατά τη διάρκεια της κρίσης λόγω της νόσου COVID-19· επισημαίνει ότι το 80 % του συνόλου της φροντίδας στην ΕΕ παρέχεται από (μη αμειβόμενους) άτυπους φροντιστές, 75 % των οποίων είναι γυναίκες· σημειώνει τον συναφή ρόλο των ευρωπαϊκών διαρθρωτικών ταμείων στην εξασφάλιση επενδύσεων σε υπηρεσίες φροντίδας· χαιρετίζει την πρόθεση της Επιτροπής να παρουσιάσει μια ευρωπαϊκή στρατηγική για τη φροντίδα·
20.
εφιστά την προσοχή στην ανεργία — και ειδικότερα στην ανεργία των νέων, η οποία έχει επιδεινωθεί από την πανδημία COVID-19· καλεί τα κράτη μέλη να εμπλέξουν ενεργά τις αστικές αρχές στη διαμόρφωση προγραμμάτων που καλύπτουν τις ανάγκες των νέων στις πόλεις και στην κατάρτιση πολιτικών που εστιάζουν στην ψυχική υγεία και στην ευημερία των νέων, που έχουν ιδιαίτερη σημασία στο πλαίσιο της μετά την COVID-19 εποχής·